
Безнең мәктәбебездә укучыларның сәламәтлеген ныгыту һәм үстерү максатыннан бик күп чаралар уздырыла. Мәктәптә “Сәламәтлек көне, “Аргамак” хәрби уены, йөгерү, чаңгы ярышлары уздыру традициягә әверелде. Һәр елны республика күләмендә уздырыла торган “ Спорт- зарарлы гадәтләргә иң яхшы чара” акциясендә актив катнашып киләбез. Узган уку елында республика күләмендә “ Иң яхшы сәламәтләндерү технологияле мәгариф учреждениесе” номинациясендә 2 нче дәрәҗәле дипломга лаек булдык. Быел да без бу акциядән читтә калмадык. Әлеге акция кысаларында мәктәп күләмендә бик күп чаралар уздырдык. Сәламәтлек темасын чагылдырган буклетлар әзерләп, авылдашларыбызны сәламәтлек кагыйдәләре белән таныштырдык, ясаган буклетларны бүләк иттек. Һәр сыйныфта “ Спорт- зарарлы гадәтләргә каршы чара” темасы буенча класс сәгатьләре уздырылды. Мәктәп күләмендә башлангыч сыйныф укучылары  арасында “ Күңелле стартлар” , өлкән сыйныфлар белән “ Бию марафоны” үткәрелде. Мәктәп китапханәсендә “ Спорт һәм сәламәтлек” темасына күргәзмә куелды. Укучылар арасында сочинение, эссе, шигырь язу бәйгеләре оештырылды. Быел тагын бер үзенчәлекле бәйге “ Шахмат турниры” үткәрелде. Ата-  аналар белән көрәштә шахмат уенында укучылар җиңү яулады. Әлеге акциядә барлык укытучылар, укучылар, ата- аналар да актив катнашты.
Безнең мәктәптә һәрдаим ата-аналар белән эшләүгә зур игътибар бирелә. Безнең 7а сыйныфында да әлеге акция кысаларында әти- әниләр белән берлектә “ Спорт- зарарлы гадәтләргә каршы чара” темасына түгәрәк өстәл үткәрелде. Башта укучылар сыйныф сәгатендә зарарлы гадәтләр һәм аларның сәламәтлеккә зыяны турында видеороликлар карадылар. Алган белемнәренә нигезләнеп, плакатлар ясадылар. Аннары аларны әтиләре игътибарына тәкъдим иттеләр. Түгәрәк өстәл барышында укучылар һәм ата-аналар Р. Фәхреддинның әдәп- әхлак мәсьәләләренә караган үгет- нәсыйхәтләре белән таныштылар, аеруча эчү әдәпләре белән танышканнан соң кызыклы фикерләр яңгырады.  Сыйныф сәгате барышында һәркем бер генә сорауга җавап эзләде. Зарарлы гадәтләрне булдырмауның иң яхшы чарасы нәрсә?  Әлеге сорауга җавапны балалар әтиләре белән бергәләп  таптылар. Камилнең әтисе Фәйзрахман Асанбаев  үзе дә физкультура укытучысы буларак, укучыларга спортның әһәмияте турында сөйләде. “ Спорт белән шөгыльләнгән баланың буш вакыты да  булмый, ул көчле, сәләмәт була, үзендә максатка ирешү өчен ихтыяр көче дә тәрбияли. “- диде ул чыгышын йомгаклап. Әлеге сүзләрне дәлилләп, Карамиева Энҗенең әнисе улы Раилнең 12 алтын һәм көмеш медален , дистәләгән диплом һәм мактау кәгазьләрен күрсәтте. “ Улым белән горурланам, ул эчми дә, тартмый да, мине үзенең уңышлары белән сөендереп тора”,- дип тәмамлады сүзен Энҗенең әнисе Резеда апа. Ә Ямалиев Дилүс балаларга спорт белән шөгыльләнүдән тыш, үз- үзеңә таянырга , яхшы гадәтле дуслар белән генә аралашырга кирәклеген әйтте. Ә Шакиров Динилның әтисе Шакиров Илнур спортны ярату белән бергә, хезмәтне дә сөяргә, әти- әниләргә йорт эшләрендә булышу  мөһим булуын сөйләде. Әти сүзе, әти тәрбиясе гаиләдә  зур урын алып торуын һәммәбез бик яхшы беләбез. Түгәрәк өстәл янында яңгыраган, әтиләр тарафыннан әйтелгән сүзләр бик үтемле яңгырады. Бала белән әти арасында эчкерсез сөйләшү булды.  Әтиләр киңәшеннән соң укучылар нәтиҗә чыгарды. Проблемалы ситуацияләрне дә гаилә белән бергәләп чиштеләр. Зарарлы гадәтләр сәламәтлеккә генә түгел, ә кешене җинаять юлына алып баруын да аңладылар. Әтиләрнең киңәшен тотарга, спорт белән шөгыльләнергә, уңышларга омтылырга кирәклеге турында нәтиҗә чыгардылар. Түгәрәк өстәл ахырында укучыларга һәм ата-аналарга икенче очрашуга өйгә бирем бирелде. Р. Фәхреддин хезмәтләре янына тагын бик тә файдалы, гаиләнең өстәл китабы  булырдай “ Гаилә һәм мәктәп” журналыннан   2013 елның 2 санында басылган психолог киңәше” Тәмәке тартканын күрдем”, № 2 2014 санда басылган “ Зур илнең кечкенә исерекләре”, № 1 2014 ел санындагы “Афәтнең башы –гаиләдә” исемле мәкаләләрне укырга тәкъдим ителде. Бу журналлардагы һәр мәкалә баланың рухи һәм физик сәләмәтлеген үстерүгә багышланган булуы турында сөйләшү алып барылды. Ә укучыларга Ш. Камалның “ Уяну” хикәясе укырга кушылды. Зарарлы гадәтләрнең нинди куркыныч афәтләргә алып барырга мөмкинлеге турында  диспут булачагы хәбәр ителде. Яшьләрнең сәламәтлеге мәсьәләсе бүген илнең иң югары ноктасына күтәрелде. Алар өчен теләсә-нинди спорт төре белән шөгыльләнергә мөмкинлекләр тудырылган. Спорт – вакыт үткәрү өчен генә кирәкле чара түгел, ул – сәламәт яшәү рәвеше, яшәү өчен көрәшнең бер формасы. Спорт белән дус булган кешенең үз-үзенә ышанычы арта, яшәү дәрте көчәя, ул җәмгыятьтә үз урыныңны табарга да булыша. Ә иң мөһиме:  тәрбия эшендә гаилә һәм мәктәп бердәм булганда гына, нәтиҗәгә ирешү мөмкин. Әти кеше үзе, гамәле белән үрнәк булса, спорт белән  шөгыльләнсә, бала әтисеннән  үрнәк  алыр, әдәпле- әхлакле  сәламәт булып үсәр. Чыганак: “Гаилә һәм мәктәп” журналы 2014\12

